L'article 125.1 de l'Estatut d'autonomia de Catalunya estableix la competència exclusiva de la Generalitat en matèria de col·legis professionals, la qual, respectant el que disposen els articles 36 i 139 de la Constitució, inclou en tot cas la seva creació.
La Llei 7/2006, de 31 de maig, de l'exercici de professions titulades i dels col·legis professionals, regula els requisits i el procediment per a la creació mitjançant un decret del Govern d'aquestes corporacions.
Aquesta Llei preveu en l'article 37.1 que només poden quedar subjectes a col·legiació les professions per a l'exercici de les quals es requereix un títol universitari oficial i en les quals concorrin motius d'interès públic que ho justifiquin i, a més, una especial rellevància social o econòmica de les funcions inherents a la professió.
Així mateix, d'acord amb l'apartat 5, correspon al Parlament apreciar el compliment del requisit d'interès públic i d'especial rellevància social o econòmica, que és una condició prèvia i necessària per a l'aprovació del decret del Govern.
El Reial decret 433/1998, de 20 de març, va establir el títol universitari oficial de diplomat en nutrició humana i dietètica i les directrius generals pròpies dels plans d'estudi conduents a la seva obtenció.
L'objectiu que es persegueix amb l'establiment d'aquesta titulació és proporcionar una formació adequada en les bases teòriques i en les tècniques d'elaboració dels règims alimentaris adequats a la nutrició humana.
La Llei 44/2003, de 21 de novembre, d'ordenació de les professions sanitàries, configura en l'article 2.2.b) la nutrició humana i dietètica com una professió sanitària titulada de nivell de diplomat, la funció específica de la qual és, d'acord amb l'article 7.2.g), l'exercici d'activitats orientades a l'alimentació de la persona o grups de persones, adequades a les seves necessitats fisiològiques i, si s'escau, patològiques, i d'acord amb els principis de prevenció i salut pública.
L'Associació Catalana de Dietistes-Nutricionistes (ACDN) ha sol·licitat la creació del Col·legi de Dietistes-Nutricionistes de Catalunya.
La incidència creixent i la força rellevant de l'activitat professional dels i de les dietistes-nutricionistes en l'àmbit de la salut i, en general, en el món de la prevenció i en l'educació alimentària i nutricional en qualsevol dels camps on és possible exercir la professió constitueixen, sens dubte, la justificació d'un interès públic prevalent per a la creació del Col·legi de Dietistes-Nutricionistes de Catalunya que es configura com l'organització capaç de vetllar per la defensa dels interessos de les persones col·legiades i també dels interessos de la ciutadania.
Per tot això, a proposta del conseller de Justícia, d'acord amb el dictamen de la Comissió Jurídica Assessora, d'acord amb el pronunciament favorable del Parlament sobre la concurrència d'interès públic i d'especial rellevància social de la professió de dietista-nutricionista que justifiquen la creació del Col·legi de Dietistes-Nutricionistes de Catalunya i tramitada la proposta segons les normes generals del procediment legislatiu de conformitat amb el que estableix l'article 149 del Reglament del Parlament de Catalunya, i amb la deliberació prèvia del Govern,
Es crea el Col·legi de Dietistes-Nutricionistes de Catalunya.
2.1 El Col·legi de Dietistes-Nutricionistes de Catalunya és una corporació de dret públic amb personalitat jurídica pròpia i amb capacitat plena per al compliment dels seus fins, i es regeix en les seves actuacions per la normativa vigent en matèria de col·legis professionals.
2.2 El Col·legi de Dietistes-Nutricionistes de Catalunya té personalitat jurídica des de l'entrada en vigor d'aquest Decret i capacitat d'obrar des de la constitució dels seus òrgans de govern.
L'àmbit territorial del Col·legi de Dietistes-Nutricionistes de Catalunya és Catalunya.
La incorporació al Col·legi s'ha de fer d'acord amb el que disposa la normativa vigent en matèria de col·legis professionals.
Els i les professionals han d'estar en possessió del títol universitari oficial que, d'acord amb la legislació vigent, sigui necessari per a l'exercici de la professió de dietista-nutricionista o títol homologat o declarat equivalent per l'autoritat competent.
El Col·legi de Dietistes-Nutricionistes de Catalunya, pel que fa als aspectes institucionals i corporatius, s'ha de relacionar amb el departament de l'Administració de la Generalitat que tingui atribuïdes competències administratives en matèria de col·legis professionals, i, pel que fa als aspectes relatius a la professió, s'ha de relacionar amb els departaments que hi tinguin competències.
En el termini de tres mesos a comptar de l'entrada en vigor d'aquest Decret, l'Associació Catalana de Dietistes-Nutricionistes ha de constituir la Comissió Gestora del Col·legi de Dietistes-Nutricionistes de Catalunya, encarregada de redactar uns estatuts provisionals i en la qual s'integraran representants de l'Associació esmentada.
La Comissió Gestora ha d'aprovar en el termini d'un any a comptar de l'entrada en vigor d'aquest Decret uns estatuts provisionals del Col·legi de Dietistes-Nutricionistes de Catalunya.
Aquests estatuts han de regular, en tot cas, el procediment per convocar l'assemblea constituent i han de garantir la màxima publicitat de la convocatòria, la qual s'ha de publicar en el Diari Oficial de la Generalitat de Catalunya i en els dos diaris de més difusió a Catalunya.
Les funcions de l'assemblea constituent del Col·legi de Dietistes-Nutricionistes de Catalunya són:
a) Aprovar, si escau, la gestió de la Comissió Gestora.
b) Aprovar els estatuts definitius del Col·legi amb el contingut que estableix la Llei 7/2006, de 31 de maig, de l'exercici de professions titulades i dels col·legis professionals.
c) Elegir les persones que han d'ocupar els càrrecs corresponents en els òrgans col·legials atenent els criteris de designació paritària de dones i homes.
Els estatuts definitius del Col·legi de Dietistes-Nutricionistes de Catalunya, un cop aprovats, s'han de trametre, juntament amb el certificat de l'acta de l'assemblea constituent, al departament de l'Administració de la Generalitat que tingui atribuïdes les competències administratives en matèria de col·legis professionals, perquè en qualifiqui la legalitat i n'ordeni la publicació en el Diari Oficial de la Generalitat de Catalunya.